**Santeri Ovaska** (s. 22. helmikuuta 1996 Lustenau, Itävalta) on suomalais-saksalainen jääkiekkoilija, joka pelaa Saksan kolmanneksi korkeimmalla sarjatasolla Oberliga-joukkue EV Lindaussa. Hän on pelipaikaltaan oikea laitahyökkääjä. Ovaskaa KalPan A-nuorissa valmentanut Sami Kapanen on kuvaillut häntä hyväksi yleispelaajaksi, jolla on kelvollinen laukaus. Ovaska laukoo oikealta.

Ura
---

### Seuraura

Ovaska syntyi Itävallassa hänen isänsä Timon pelatessa siellä. Hän vietti tämän myötä osan lapsuudestaan myös Saksassa. Ovaska on Imatran Ketterän kasvatti. Hän siirtyi C-juniori-ikäisenä Saimaan Palloon kaudeksi 2011–2012. Ovaska oli C-nuorten SM-karsinnoissa joukkueensa paras syöttäjä kahdeksalla syöttöpisteellään. C-nuorten SM-sarjan runkosarjassa hän oli SaiPan paras pistemies ja syöttäjä tehoilla 18+33=51, joilla Ovaska sijoittui pistepörssissä yhdeksänneksi. Hänet palkittiin kauden päätteeksi sarjan herrasmiespelaajana Holger Granström -palkinnolla.

Kaudeksi 2012–2013 Ovaska siirtyi Kalevan Pallon B-nuoriin. Kaudella 2013–2014 hän oli joukkueen toiseksi paras maalintekijä 23 osumallaan, joilla Ovaska jakoi B-nuorten SM-sarjan maalipörssin yhdeksännen sijan Jokereiden Otto Sompin kanssa. Kesken kauden 2015–2016, marraskuussa 2015 hän palasi KalPasta Saimaan Palloon ja siirtyi seuran A-nuoriin. Kaudella 2016–2017 Ovaska debytoi SaiPan SM-liigajoukkueessa runkosarjan päätöskierroksella 13. maaliskuuta 2017 vieraissa Tapparaa vastaan. Hän sai ottelussa jääaikaa 12.06 minuuttia.

Elokuussa 2017 Ovaska siirtyi try-outille Saksan kolmanneksi korkeimmalle sarjatasolle Oberliga-joukkue Deggendorfer SC:hen. Syyskuussa hän sai joukkueeseen kauden 2017–2018 kattavan jatkosopimuksen. Ovaska eteni Deggendorferin kanssa aina liigan finaaleihin saakka, mutta mestaruuden vei kuitenkin alankomaalaisjoukkue Tilburg Trappers otteluvoitoin 3-1. Kaudeksi 2018–2019 hän siirtyi jatkamaan Oberliga-uraansa vuoden mittaisella sopimuksella EV Lindaun riveihin.

### Maajoukkueura

Ovaska on pelannut Suomen alle 17-vuotiaiden maajoukkueessa yhden poikien maaottelun. *Uutisvuoksin* hänelle joulukuussa 2012 antaman haastattelun mukaan myös Saksan maajoukkue oli kiinnostunut Ovaskasta ennen hänen päätöstään edustaa Suomea.

Muuta
-----

Ovaskan isä Timo pelasi omalla urallaan Suomen, Sveitsin, Saksan ja Itävallan alemmilla sarjatasoilla sekä toimi myöhemmin valmentajana. Santerilla on Timon Saksassa viettyjen vuosien myötä myös maan kansalaisuus. Santeri Ovaskan puolustajana pelaava serkku Markus Ovaska entinen jääkiekkopuolustaja, joka pelasi myös yhden Mestarien liigan ottelun SaiPan SM-liigajoukkueessa kaudella 2016–2017.

Ovaska harrasti lapsena myös jalkapalloa Ruokolahden Pallossa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2016–2017 | SaiPa | SM-liiga | 1 | 0 | 0 | 0 | 0 | – | – | – | – | – |
| 2017–2018 | Deggendorfer SC | OL | 45 | 6 | 6 | 12 | 2 | 16 | 2 | 0 | 2 | 0 |
| 1 kausi | yhteensä | SM-liiga | 1 | 0 | 0 | 0 | 0 | – | – | – | – | – |

Lähteet
-------

* Santeri Ovaska The Internet Hockey Databasessa (englanniksi)
* Santeri Ovaska *Elite Prospects*. Everysport Media Group AB.  (englanniksi)

### Viitteet

1. ↑  Tilastot *liiga.fi*. Jääkiekon SM-liiga Oy. Viitattu 13.3.2017.
2. ↑  Koistinen, Wesa: Sami Kapaselta löytyi napakat arviot sankareista *savonsanomat.fi*.  31.3.2016. Savon Media Oy. Viitattu 13.3.2017.
3. 1 2 3 4 5  Santeri Ovaska *Elite Prospects*. Everysport Media Group AB.  (englanniksi)
4. 1 2  SaiPa Twitterissä *twitter.com*.  20.11.2015. Liiga-SaiPa Oy. Viitattu 2.8.2018.
5. ↑  Ottelutilastot *liiga.fi*.  13.3.2017. Jääkiekon SM-liiga Oy. Viitattu 13.3.2017.
6. ↑  Junge Talente im Test beim DSC *dsc-eishockey.de*.  25.8.2017. Deggendorfer Schlittschuh-Club e.V.  Arkistoitu 26.8.2017. Viitattu 26.8.2017. (saksaksi)
7. ↑  Deggendorfer SC nimmt Santeri Ovaska unter Vertrag *dsc-eishockey.de*.  10.9.2017. Deggendorfer Schlittschuh-Club e.V.  Arkistoitu 28.10.2017. Viitattu 26.8.2017. (saksaksi)
8. ↑  Wieder zwei Neue für die Islanders *evlindau.com*.  30.5.2018. EV Lindau Islanders.  Arkistoitu 14.12.2018. Viitattu 30.5.2018. (saksaksi)
9. 1 2 3  Riikonen, Rippe: Santeri Ovaska on kahden maajoukkueen kiikarissa *imatralainen.fi*.  13.12.2012. Kaakon Viestintä Oy.  Arkistoitu 14.3.2017. Viitattu 13.3.2017.